《踏莎行 和张梦符》
元代·张之翰

踏月才归，戴星还起。客怀苦似当途李。旧时曾钓细鳞鱼，新醅旋酦浮香蚁。

此兴茫然，于今已矣。朝朝暮暮奔忙里。淮春楼下有吾舟，挂帆又过桃花水。

作者简介：（1243—1296）邯郸人，字周卿，号西岩老人。世祖至元末自翰林侍讲学士，知松江府事，有古循吏风。时民苦荒，租额以十万计，因力陈其弊，得以蠲除。有《西岩集》。